Novoročný príhovor starostu obce Šterusy

Milí spoluobčania, dovoľte mi, aby som sa vám v tento slávnostný deň prihovoril.

Čas beží neúprosne a my opäť stojíme na prahu nového roka s nádejou, že bude lepší a krajší ako rok predchádzajúci, ktorý sa práve skončil. Pre niekoho to bol rok štastný, pre iného možno menej úspešný.

V živote človeka to už tak chodí , že sa striedajú zlé dni naplnené trápením, smútkom a nezdarom, ako aj dni veselé, radostné a šťastné. Na tom dobrom je potrebné ďalej stavať, rozvíjať veci započaté, nebáť sa prekážok, ktoré určite počas nastupujúcej cesty prídu.

Máme za sebou rok, ktorý priniesol viacero zmien v našej obci. V novembri sa konali Komunálne voľby do samospráv miest a obcí. U nás prišlo k výmene na poste starostu obce, keď Bc. Zdenku Vlkovičovú vymenil Štefan Madunický . V obecnom zastupiteľstve prišlo taktiež k obmene poslancov. Svoje miesta obhájili Jana Brezulová a Miroslav Brezina, ku ktorým pribudli noví poslanci: Ing. Slávka Belanová, Mária Madunická a Ing. Ján Miklášik. Tí nahradili bývalých poslancov: Mariána Lackoviča, Jozefa Srogončíka ml. a Milana Stacha st. Touto cestou sa chcem bývalej starostke ako aj poslancom obecného zastupiteľstva poďakovať za všetko dobré, čo pre obec Šterusy spravili. Ďakujem všetkým, ktorí sa v uplynulom roku akýmkoľvek spôsobom pričinili o zveľadenie a obohatenie kultúrneho i duchovného života v našej obci.

Mnohé veci v obci je potrebné vybudovať, vylepšiť a skrášliť. Na to je potrebné veľa úsilia, práce, jednaní, projektov ale aj dobrej vôle, spolupráce, ochoty a tolerancie. Som presvedčený, že spoločnými silami dokážeme zveľadovať a rozvíjať našu krásnu obec v každom smere v prospech nás všetkých.

V prichádzajúcom novom roku 2019 vám v mene mojom, v mene pracovníkov Obecného úradu ako aj v mene poslanov Obecného zastupiteľstva v Šterusoch prajem pevné zdravie, božie požehnanie, veľa štastia a pracovných úspechov.

Rozdávajme okolo seba dobrú náladu, znášajme nedorozumenia a ceňme si to, čo má skutočnú hodnotu. Štastný a spokojný nový rok 2019.

Z úctou, váš starosta Štefan Madunický. Ďakujem.